Veritas Toekening Opsoek na SA se top wyne
Inskrywings vir Suid-Afrika se mees prominente wynkompetisie, die Veritas Toekennings, is nou oop.
Diegene wat hoop op ‘n toekenning of twee moet gerus die dagboek nadertrek: wyn- en brandewynmeesters het kans tot 21 Augustus om hul bestes in te skryf.
Laat inskrywings word teen ‘n verhoogde fooi tot 29 Augustus aanvaar.
Brandewyninskrywings word op 13 September beoordeel en die magdom wyne word van 16 tot 20 September geproe.
Die sluitingsdatum vir inskrywings, sowel as die beoordelingsproses vind vanjaar twee weke later plaas wat kelders addisionele voorbereidingstyd gun.
'n Veritas dubbelgoud is ongetwyfeld ‘n benydenswaardige pluimpie vir die vaardighede van plaaslike wynmakers en brandewynmeesters.
Die streng, blinde beoordelings-prosedures van hierdie gesaghebbende kompetisie verdien die respek van wyngeesdriftiges en -kenners wêreldwyd en gevolglik ding sowat 1700 markklaar wyne en brandewyne jaarliks mee om die gesogte Veritas simbool van hoogstaande gehalte.
Vanjaar se wyne en brandewyne wat ‘n dubbelgoud, goud, silwer of brons medalje waardig is, word gedurende ‘n glansdinee op 5 Oktober by die Kaapstad Internasionale Konvensiesentrum (KIKS) bekend gemaak.
Besoek www.veritas.co.za vir volledige inligting en inskrywingsvorms, of kontak Elsabe Ferreira by 021 863 1599, faks 021863 1552 of via e-pos na admin@veritas.co.za.